ΓΡΑΠΤΗ ΕΡΩΤΗΣΗ E-1082/98

υποβολή: Jean-Antoine Giansily (UPE) προς την Επιτροπή

(7 Απριλίου 1998)

Θέμα: Το μέλλον των μικρών καφενείων της υπαίθρου και των μπιστρό

Ο τύπος επεσήμανε πρόσφατα τη χρηματοδότηση εκ μέρους της Ευρωπαϊκής Επιτροπής, στο πλαίσιο του προγράμματος "Leader" ("Σύνδεσμος μεταξύ ενεργειών ανάπτυξης της οικονομίας της υπαίθρου"), των μικρών καφενείων της υπαίθρου στις μειονεκτικές περιοχές της Νότιας Γαλλίας.

Η πρωτοβουλία αυτή φαίνεται αξιέπαινη στο βαθμό που τα καφενεία αυτά συμμετέχουν στη διατήρηση του κοινωνικού, οικονομικού, τουριστικού και πολιτιστικού βίου της υπαίθρου των χωρών της Ένωσης.

Από την άλλη πλευρά, τα μπιστρό συμβάλλουν αναμφισβήτητα στην καταπόλεμηση της κατάχρησης οινοπνευματωδών ευνοώντας μέσω κάποιου κοινωνικού ελέγχου, μία λογική κατανάλωση.

Δεν θεωρεί ως εκ τούτου παράδοξο η Επιτροπή, τη στιγμή που η ΓΔ VI χρηματοδοτεί τα μπιστρό στο πλαίσιο των διαρθρωτικών Ταμείων, μία άλλη από τις γενικές της διευθύνσεις, η ΓΔ IV, να τα απειλεί με κλείσιμο προβλέποντας στο Πράσινο Βιβλίο με θέμα "Πολιτική ανταγωνισμού και κάθετοι περιορισμοί" την κατάργηση ή μεγάλο περιορισμό των διευκολύνσεων που παρέχονται στους κυρίους ζυθοποιούς, πέραν κάποιου μεριδίου της αγοράς, για τη χρηματοδότηση των μπιστρό στο πλαίσιο των συμβάσεων αποκλειστικής προμήθειας;

Απάντηση του κ.Fischler εξ ονόματος της Επιτροπής

(8 Μαΐου 1998)

Το Αξιότιμο Μέλος του Κοινοβουλίου επέστησε την προσοχή της Επιτροπής στις διασυνδέσεις ανάμεσα στην κοινοτική πρωτοβουλία Leader II και το πράσινο βιβλίο όσον αφορά την πολιτική ανταγωνισμού και τους κάθετους περιορισμούς(1). Όσον αφορά το πράσινο βιβλίο, η Επιτροπή παρακαλεί το Αξιότιμο Μέλος του Κοινοβουλίου να αναφερθεί στις απαντήσεις των γραπτών ερωτήσεων Ε-1079/98, 1080/98 και 1081/98.

Στόχος της κοινοτικής παρέμβασης στο πλαίσιο του Leader II είναι να ενθαρρυνθούν οι οικονομικές δραστηριότητες και να βελτιωθούν οι όροι διαβίωσης των μικρών αγροτικών κοινοτήτων οι οποίες εκπροσωπούνται από ομάδες τοπικής δράσης, υπεύθυνες για ένα τοπικό πρόγραμμα ανάπτυξης. Ο στόχος αυτός δεν είναι αντιφατικός με εκείνον της πολιτικής ανταγωνισμού ο οποίος αποσκοπεί στην δημιουργία όρων έντιμου ανταγωνισμού υπέρ των επιχειρήσεων και των ευρωπαίων καταναλωτών.

Με αυτό το πνεύμα, η Επιτροπή επιθυμεί να δοθούν περισσότερες διευκολύνσεις στους εμπόρους λιανικής πώλησης αλκοολούχων ποτών προκειμένου να μπορέσουν να ανεφοδιαστούν από τους κύριους ζυθοποιούς της επιλογής τους και να μπορέσουν έτσι να διεξάγουν την ευνοϊκότερη για τα συμφέροντά τους και εκείνα της πελατείας τους εμπορική πολιτική δημιουργώντας μεγαλύτερες δυνατότητες επιλογής για τον καταναλωτή έναντι της μπύρας διαφόρων εμπορικών σημάτων οι οποίες πωλούνται στα μπιστρό.

Στην περίπτωση κατά την οποία η συνέπεια της μελλοντικής πολιτικής ανταγωνισμού στους κάθετους περιορισμούς, η οποία αποτελεί συνέχεια των διαβουλεύσεων και προτάσεων που προβάλλονται με το πράσινο βιβλίο, θα ήταν ο περιορισμός της δυνατότητας εφαρμογής ενός "κανονισμού απαλλαγής δασμών ανά κατηγορία" μέσω του καθορισμού κατωφλίων των μεριδίων αγοράς, αυτό δεν θα σήμαινε ότι οι κύριοι ζυθοποιοί οι οποίοι υπερβαίνουν το κατώφλι αυτό θα έχαναν κάθε δυνατότητα να υπογράψουν συμβάσεις αποκλειστικότητας. Αλλά αυτό θα σήμαινε ότι οι συμβάσεις αυτές δεν θα ήταν πλέον αυτόματα απαλλαγμένες δασμών. Ωστόσο, είναι δυνατόν να επιτραπούν μεμονωμένες απαλλαγές δασμών με βάση το άρθρο 85 παράγραφος 3 της συνθήκης ΕΚ υπό τον όρο ότι οι συμφωνίες επιτρέπουν την βελτίωση της παραγωγής και διάθεσης, είναι επικερδής για τους καταναλωτές για τους οποίους πρέπει να προκύπτει από αυτές ένα σημαντικό πλεονέκτημα και δεν καταργούν τον πραγματικό ανταγωνισμό. Οι συνθήκες αυτές δεν είναι αντιφατικές με τους στόχους του Leader II.

(1) έγγρ. COM(96)721 τελικό.